CELEX: 32014R0623
Language: el
Date: 2014-02-14 00:00:00
Title: Κατ' εξουσιοδότηση κανονισμός (ΕΕ) αριθ. 623/2014 της Επιτροπής, της 14ης Φεβρουαρίου 2014 , για τη θέσπιση παρέκκλισης από τον κανονισμό (ΕΕ) αριθ. 1290/2013 του Ευρωπαϊκού Κοινοβουλίου και του Συμβουλίου σχετικά με τη θέσπιση των κανόνων συμμετοχής και διάδοσης του «Ορίζων 2020 — Πρόγραμμα-πλαίσιο έρευνας και καινοτομίας (2014-2020)» όσον αφορά την κοινή επιχείρηση βιομηχανιών βιοπροϊόντων  Κείμενο που παρουσιάζει ενδιαφέρον για τον ΕΟΧ

13.6.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 174/12
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 623/2014 ΤΗΣ ΕΠΙΤΡΟΠΉΣ
   της 14ης Φεβρουαρίου 2014
   για τη θέσπιση παρέκκλισης από τον κανονισμό (ΕΕ) αριθ. 1290/2013 του Ευρωπαϊκού Κοινοβουλίου και του Συμβουλίου σχετικά με τη θέσπιση των κανόνων συμμετοχής και διάδοσης του «Ορίζων 2020 — Πρόγραμμα-πλαίσιο έρευνας και καινοτομίας (2014-2020)» όσον αφορά την κοινή επιχείρηση βιομηχανιών βιοπροϊόντων
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1290/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με τη θέσπιση των κανόνων συμμετοχής και διάδοσης του «Ορίζων 2020 — Πρόγραμμα-πλαίσιο έρευνας και καινοτομίας (2014-2020)» και την κατάργηση του κανονισμού (ΕΚ) αριθ. 1906/2006 (1), και ιδίως το άρθρο 1 παράγραφος 3 στοιχείο β),
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) αριθ. 1291/2013 του Ευρωπαϊκού Κοινοβουλίου και του Συμβουλίου (2) θεσπίζει το πρόγραμμα-πλαίσιο για την έρευνα και την καινοτομία (2014-2020) («Ορίζων 2020») και προβλέπει τη συμμετοχή της Ένωσης σε συμπράξεις δημόσιου και ιδιωτικού τομέα, συμπεριλαμβανομένων των κοινών επιχειρήσεων, σε βασικούς τομείς όπου η έρευνα και η καινοτομία θα μπορούσαν να συμβάλουν στην επίτευξη των ευρύτερων στόχων ανταγωνιστικότητας της Ευρώπης και να βοηθήσουν στην αντιμετώπιση προκλήσεων κοινωνικού χαρακτήρα.
            
         
               (2)
            
            
               Η συμμετοχή σε έμμεσες δράσεις στο πλαίσιο του προγράμματος «Ορίζων 2020» πρέπει να συμμορφώνεται με τις διατάξεις του κανονισμού (ΕΕ) αριθ. 1290/2013. Ωστόσο, προκειμένου να λαμβάνονται υπόψη οι ειδικές επιχειρησιακές ανάγκες των κοινών επιχειρήσεων που ιδρύονται δυνάμει του άρθρου 187 της Συνθήκης στον τομέα των βιομηχανιών βιοπροϊόντων, ανατέθηκε στην Επιτροπή η εξουσία να εκδίδει πράξεις σύμφωνα με το άρθρο 290 της Συνθήκης για ολόκληρη τη χρονική διάρκεια του «Ορίζων 2020».
            
         
               (3)
            
            
               Με τον κανονισμό (ΕΕ) αριθ. 560/2014 του Συμβουλίου (3) συστάθηκε η κοινή επιχείρηση βιομηχανιών βιοπροϊόντων (ΚΕ ΒΒ) στον τομέα των βιομηχανιών βιοπροϊόντων, η οποία θα διαρκέσει μέχρι τις 31 Δεκεμβρίου 2024, με σκοπό την ανάληψη της κοινής τεχνολογικής πρωτοβουλίας για τις βιομηχανίες βιοπροϊόντων.
            
         
               (4)
            
            
               Έχουν εντοπιστεί ειδικές επιχειρησιακές ανάγκες για τη διευκόλυνση και την ενθάρρυνση της συμμετοχής συγκεκριμένων ειδών συμμετεχόντων. Οι εν λόγω ειδικές επιχειρησιακές ανάγκες οφείλονται στον σημερινό κατακερματισμό αυτής της αναδυόμενης βιομηχανίας και στην πληθώρα μικρομεσαίων βιομηχανικών φορέων. Η αναγνωρισμένη υπεροχή των εν λόγω φορέων, των ιδρυμάτων δευτεροβάθμιας και τριτοβάθμιας εκπαίδευσης και άλλων στον τομέα της έρευνας και της ανάπτυξης συνιστά έναν ακόμη λόγο για τον οποίο πρέπει να διευκολυνθεί και να ενθαρρυνθεί η συμμετοχή τους στην ΚΕ BB. Για την εξασφάλιση του βέλτιστου αποτελέσματος μόχλευσης ιδιωτικών επενδύσεων, μόνον αυτοί οι φορείς θα πρέπει να είναι επιλέξιμοι για χρηματοδότηση από την ΚΕ BB δράσεων πλην των δράσεων καινοτομίας.
            
         
               (5)
            
            
               Κατά συνέπεια, είναι σκόπιμο να προβλεφθεί παρέκκλιση από το άρθρο 10 παράγραφος 1 του κανονισμού (ΕΕ) αριθ. 1290/2013, προκειμένου να περιοριστεί η επιλεξιμότητα για χρηματοδότηση δράσεων πλην των δράσεων καινοτομίας σε οντότητες όπως είναι οι μικρομεσαίες επιχειρήσεις ή τα ιδρύματα δευτεροβάθμιας και τριτοβάθμιας εκπαίδευσης,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Κατά παρέκκλιση από το άρθρο 10 παράγραφος 1 του κανονισμού (ΕΕ) αριθ. 1290/2013, όσον αφορά την κοινή επιχείρηση βιομηχανιών βιοπροϊόντων μόνον οι ακόλουθοι συμμετέχοντες είναι επιλέξιμοι για χρηματοδότηση από την κοινή επιχείρηση βιομηχανιών βιοπροϊόντων για δράσεις στον τομέα των βιομηχανιών βιοπροϊόντων πλην των δράσεων καινοτομίας:
   
               α)
            
            
               μικρομεσαίες επιχειρήσεις·
            
         
               β)
            
            
               ιδρύματα δευτεροβάθμιας και τριτοβάθμιας εκπαίδευσης·
            
         
               γ)
            
            
               μη κερδοσκοπικές νομικές οντότητες, συμπεριλαμβανομένων εκείνων για τις οποίες η έρευνα και η ανάπτυξη τεχνολογίας συγκαταλέγονται στους κύριους στόχους τους·
            
         
               δ)
            
            
               το Κοινό Κέντρο Ερευνών·
            
         
               ε)
            
            
               οποιοσδήποτε διεθνής οργανισμός ευρωπαϊκού ενδιαφέροντος.
            
         Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 14 Φεβρουαρίου 2014.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 347 της 20.12.2013, σ. 81.
   
      (2)  Κανονισμός (ΕΕ) αριθ. 1291/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για τη θέσπιση του προγράμματος-πλαισίου «Ορίζων 2020) για την έρευνα και την καινοτομία (2014-2020)» και την κατάργηση της απόφασης αριθ. 1982/2006/ΕΚ (ΕΕ L 347 της 20.12.2013, σ. 104).
   
      (3)  Κανονισμός (ΕΕ) αριθ. 560/2014 του Συμβουλίου, της 6ης Μαΐου 2014, σχετικά με την κοινή επιχείρηση βιομηχανιών βιοπροϊόντων (ΕΕ L 169 της 7.6.2014, σ. 130).